**語言冗餘**（粵拼：jyu5 jin4 jung2 jyu4；英文：**linguistic redundancy**）係語言學講到嘅一個概念，指語言嘅使用者講嘢或者寫嘢嗰陣重複噉用咗其中一啲語言特徵，但係呢種重複係唔必要嘅，就算唔做重複，聽者或者讀者都會準確無誤噉理解到嗰段嘢表達嘅資訊。

舉個簡化嘅例子：粵語白話文寫「元旦朝頭早」可以算係「句子入便有多餘嘅資訊」；噉係因為喺古代，**旦**呢隻漢字本身就具有**太陽啱啱出地平線之際**嘅意思，而**元**可以有**起始**噉嘅意思—所以**元旦**已經可以理解為**新一年第一個朝頭早**嘅意思；根據呢種理解，「元旦朝頭早」入便嗰個「朝頭早」係多餘嘅。

喺包括英文、德文同葡萄牙文在內嘅多種歐洲語言當中，冗餘呢家嘢甚至仲會出現喺句法層面嗰度。

句法冗餘
----

內文：一致 (文法)
睇埋：詞形變化同埋雙重否定句

>  「（語言學上講嘅）『冗餘』係一隻語言入便嘅系統性... 指一句完整句子入便帶有嘅資訊超過咗必要嘅水平。」 
> 
> 

歐洲語言普遍都會有一啲文法規則，要求一句句子嘅唔同字詞喺某啲文法特性上要「一致」，例如英文就有條規則指定，一隻動詞要同佢黐住嘅名詞一致，例如如果隻名詞係單數第三人稱，佢黐住嘅動詞就要加 **-s** 喺後面，例句：

|  |  |  |
| --- | --- | --- |
| He | drinks | the soy milk. |
| 代名詞 | 動詞 | 名詞短語 |
| 佢 | 飲 | （指定咗嘅）荳奶 |

呢句嘢裏便 **drink**（動詞指**飲**）因為要配合 **he** 呢個單數第三人稱嘅名詞而加咗 **-s** 尾—「隻動詞要喺某啲方面同隻名詞**一致**」。

英文被指係歐洲語言當中比較「簡單」嘅。其他歐洲語言往往有更加複雜嘅一致規則，例如係好出名嘅文法性別噉，就講到隻語言對每個名詞都有一個性別分類（陰性同陽性，有唔少語言仲有所謂嘅中性字詞），就算係指緊冇性別物體嘅字詞（例如**檯**同**櫈**呀噉）都要喺文法上跟返性別，而一隻有文法性別嘅語言，往往會要求某啲字詞要喺性別上夾返佢哋黐住嘅名詞。英文係少數冇乜文法性別可言嘅歐洲語言，不過包括德文、法文、意大利文同葡萄牙文在內嘅眾多歐洲語言都有文法性別。德文例句：

|  |  |  |  |
| --- | --- | --- | --- |
| Der | Stuhl | ist | neu. |
| 指定冠詞 | 名詞（陽性） | 動詞 | 形容詞 |
| 嗰（張） | 櫈 | 係 | 新嘅 |

|  |  |  |  |
| --- | --- | --- | --- |
| Das | Bett | ist | neu. |
| 指定冠詞 | 名詞（中性） | 動詞 | 形容詞 |
| 嗰（張） | 床 | 係 | 新嘅 |

—留意指定冠詞（大致等同粵語**嗰個**）喺第一句入便係 **der** 而喺第二句入便係 **das**。根據德文嘅文法規則，指定冠詞要响性別上配合返佢掕住嗰個名詞，假如隻名詞係句子嘅主語，陽性名詞要用 der 做指定冠詞而中性名詞就要用 das 。

原則上，呢啲對一致性嘅要求，成日都會令到句子有冗餘嘅情況。想像以下噉嘅葡萄牙文句子：

|  |  |  |  |
| --- | --- | --- | --- |
| A | casa | é | linda. |
| 指定冠詞 | 名詞（陰性） | 動詞 | 形容詞 |
| 嗰（間） | 屋 | 係 | 靚嘅 |

|  |  |  |  |
| --- | --- | --- | --- |
| O | carro | é | lindo. |
| 指定冠詞 | 名詞（陽性） | 動詞 | 形容詞 |
| 嗰（架） | 車 | 係 | 靚嘅 |

—根據葡文嘅文法規則，指定冠詞同形容詞都要喺性別上同隻名詞一致。上便兩句例句，喺指定冠詞上一句用咗陰性嘅 **A** 一句用咗陽性嘅 **O**，而喺形容詞上就係一句用咗陰性嘅 **linda** 一句用咗陽性嘅 **lindo**（兩隻字詞都係形容詞指靚，分別在於兩隻字詞性別唔同）—兩句都係做到指定冠詞同形容詞都喺性別上夾返隻名詞。不過，原則上噉做有啲多餘：隻名詞本身已經有明顯性別— **-o** 尾嘅名詞多數係陽性，**-a** 尾嘅名詞多數係陰性；而且就算撇除呢一點，句子入便有兩隻字詞都喺性別上配合名詞，聽者或者讀者淨係睇指定冠詞唔睇形容詞（或者掉轉）都可以得知名詞係乜性別。「隻名詞係咩性別」呢一樣資訊出現咗超過一次，所以係冗餘嘅一個例子。

資訊概念
----

睇埋：資訊冗餘、錯誤檢測同糾正同埋容錯能力

>  「想像一班人聽緊一句瑞典話句子，而句嘢嘅其中一隻字詞畀一段長度相同嘅 beep 遮蔽咗，『冗餘』指緊嘅係有幾多 % 嘅人仲能夠正確噉估到嗰隻唔見咗嘅字詞係乜。」 
> 
> 

研究清楚表明，現實世界嘅自然語言（好似粵語同英文等日常生活會用嘅語言，唔包程式語言）有相當大量嘅冗餘。呢種情況一度令到語言學家覺得好費解，因為佢哋覺得冗餘表示一隻語言好冇效率，有啲主張要規範語言嘅人甚至仲提倡要教啲人講嘢寫嘢少啲冗餘。對於冗餘呢種現象，廿一世紀初嘅語言學界一般係噉解釋嘅：冗餘呢家嘢，可以確保就算通訊受干擾，資訊依然能夠正確噉被傳達。

舉個簡單例子說明，想像而家阿明同阿偉兩個人喺一個好嘈嘅環境下傾偈，阿明問：

「你鍾唔鍾意食朱古力？」
假設阿偉鍾意朱古力，佢可以答：

「Yes 呀，我鍾意朱古力。」
原則上，呢句嘢有啲多餘：**Yes** 同埋佢後面嗰句嘢，是但一嚿都可以表達到「係，我鍾意朱古力」噉嘅意思。阿偉查實並冇必要講到咁「唚氣」，但係佢哋兩個人身處嘅環境好嘈，有可能搞到阿明聽唔到阿偉句嘢嘅其中一段。冗餘就可以喺呢個時候發揮作用—阿明聽到 **yes** 或者後面句嘢，都可以知道阿偉嘅答案。噉即係話，冗餘嘅一個重要用途，就係幫手確保就算段說話受到干擾，搞到其中一段唔清楚，依然有可能準確噉傳達到個意思。

講返上面提到嗰個葡文例子，想像依家講嘢嘅人喺度描述阿 A 嘅屋企，提到阿 A 間屋同埋阿 A 架車。佢講講吓嘢遇到噪音，搞到聽佢講嘢嘅人聽唔到 **casa**（**屋**）呢隻字詞。但係聽嘢嘅人可以憑住以下嘅思路，判斷隻名詞係乜：

1. 「佢句嘢嘅指定冠詞同形容詞係陰性。」
2. 「我聽唔到嗰隻名詞應該係陰性。」
3. 「嗰隻名詞唔會係陽性嘅 **carro**（**車**），比較大機會係陰性嘅 **casa**。」

睇埋
--

* 生成文法
* 修辭手法
* 矛盾語
* 資訊理論

> **Info：音系上嘅「多餘」**
> 
> 
> 以下講嘅呢段內容如果有基本概念唔明，可以去參考吓語音學同音系學先。
> 
> 
> 語言嘅音系亦有一定程度嘅「多餘」：事實表明咗是但搵隻語言嚟睇，一對音素之間通常都會喺超過一個特徵上有異，即係例如廿一世紀初嘅英文入便有 /p/ 同 /b/ 呢兩個音素，兩個音素之間喺清濁同送氣等多方面都有差異；原則上其中是但一個差異都可以分辨到兩個音素，要咁多差異嚟有啲「多餘」。
> 
> 
> 除此之外，亦可以睇睇粵語音系：粵語有唔少輔音-響音-聲調組合都係「多餘」嘅；例如想像以下呢啲粵語音（呢度用嘅係粵拼）：
> 
> 
> du1（**姑**係粵拼 gu1）
> gan4（**根**係粵拼 gan1）
> peu1（**sell** 係粵拼 seu1）
> —就算考慮埋「口語有得講、但冇漢字可寫」嘅字詞，上述呢啲輔音-響音-聲調組合喺廿一世紀初嘅粵語裡便都係冇意思嘅，而且呢啲組合嘅數量仲相當多。噉亦即係話粵語音系裡邊有一啲嘢係「多餘」嘅，某啲輔音、響音或者聲調就算消失咗，粵語喺「可以有幾多隻字詞」呢一點上都唔會點變。
> 
> 
> 可以睇睇語音組合呢一個概念。
> 
> 
>

註釋
--

1. ↑  或者精確啲講，係贅語。
2. ↑  不過亦要考慮埋語言演變：我哋可以話喺現代粵語當中，**旦**呢隻字已經失去咗**日出**嘅意思。按照呢種觀點，「元旦朝頭早」就唔算係多餘。
3. ↑  有關主格嘅問題，詳情可以睇吓文法格呢個概念。
4. ↑  呢句嘢並唔係一個正式嘅定義。

引咗
--

1. 1 2 3  Wit, E. C. & Gillette, M. (1999). *What is linguistic redundancy?* (PDF). University of Chicago，佢 **2.1** 嗰 part 有詳細噉講到冗餘嘅定義。亦可以睇睇佢講到嘅 **contextual redundancy** 概念（語境冗餘）。
2. ↑  （臺灣正體） 旦 [日部-1畫-共5畫]
3. ↑  Hunnicutt, S. (1985). Intelligibility versus redundancy-conditions of dependency. *Language and Speech*, 28(1), 47-56，第 53 頁："Redundancy" [is] the systematicity in one's language (and speech). This definition refers to the information in a complete sentence over and above that which is essential.
4. ↑  Forming subject-verb agreement. *University of Melbourne*.
5. ↑  Corbett, Greville (1994) "Gender and gender systems". In R. Asher (ed.) *The Encyclopedia of Language and Linguistics*, Oxford: Pergamon Press, pp. 1347-1353.
6. ↑  What is the indefinite article in German? - Easy Learning Grammar German. *Collins*.
7. ↑  Bussmann, Hadumod (2006). *Routledge Dictionary of Language and Linguistics*. Routledge. pp. 399-400.
8. ↑  Wit, E. C. & Gillette, M. (1999). *What is linguistic redundancy?* (PDF). University of Chicago，佢引用咗："[Redundancy is] the fraction of those people who do correctly guess the omitted word in a spoken Swedish sentence where that particular word has been replaced by an equally long beep."
9. ↑  Campbell, J. (1982). *Grammatical man, information, entropy, language, and life*. New York: Simon and Schuster.
10. ↑  Crystal, David (2009). *Dictionary of Linguistics and Phonetics*. John Wiley & Sons. pp. 406-407.
11. ↑  Anne, Y. & HASHIMOTO, M. J. (1968). Phonological Redundancy and Cantonese Vowels. *GENGO KENKYU (Journal of the Linguistic Society of Japan)*, 1968(53), 101-111.

| * 睇
* 傾
* 改
常見嘅文法範疇 |
| --- |
| **名詞相關**
* 格（斜格主語）
* 量詞
* 可數同數唔到
* 數量（單、雙同眾數）
* 擁有
* 定指
* 性別
* 名詞類別
* 有生定無生
 |
| **動詞相關**
* 動詞變化
* 人稱
* 時態、體同語氣（睇埋能願）
* 結點
* 語態
* 據由同驚奇
* 聯想郁動
 |
| **句法關係**
* 及物（論元同價位 · 雙及物）
* 話題同評語
* 主語、謂語、賓語同 adjunct
* 連動詞結構
 |
| **其他概念**
* 文法
* 級
* 包含式
* 詞形變化（變格 · 一致）
* 主題關係（施事同受事）
* 極性
* 敬語
* 併合
* 意志
* 真確
* 空
 |
| **拉雜相關**
* 語序
* 冗餘
* 語言學（語言類型學 · 語言學嘅大綱）
* 自然語言處理（詞性標注）
 |